Quick Reaction Alert

Quick Reaction Alert (QRA; doslova: Pohotovosť k rýchlej reakcii) je nepretržitá 24-hodinová pohotovosť nadzvukových stíhacích lietadiel a príslušného personálu pripravených na zásah proti prípadnému narušiteľovi vzdušného priestoru krajín NATO. Pohotovosť k rýchlej reakcii udržujú aj krajiny, ktoré nie sú členmi NATO. Nie všetky štáty ale môžu mať kvôli finančným dôvodom stíhacie lietadlá v pohotovosti 24 hodín denne.

Fungovanie QRA v Európe 
V európskych členských krajinách NATO a Turecku je QRA základným článkom ochrany vzdušného priestoru v rámci Systému integrovanej protivzdušnej a protiraketovej obrany NATO (NATO Integrated Air and Missile Defence System, NATINAMDS), ktorý je pod kontrolou Spojeneckého veliteľstva vzdušných síl (Allied Air Command, AIRCOM) so sídlom na leteckej základni Ramstein v Nemecku. V prípade neštandardnej situácie vo vzdušnom priestore, keď sa napríklad civilné lietadlo prestane hlásiť alebo bez hlásenia zmení stanovený kurz, alebo naďalej pokračuje v lete na pôvodnom kurze smerom k štátnej hranici, resp. hranici riadeného vzdušného priestoru nejakej krajiny až ju prekoná bez povinného hlásenia, začne oblastné stredisko riadenia vzdušného priestoru riešiť vzniknutú situáciu. Keď opakované pokusy o nadviazanie spojenia s lietadlom v súlade s leteckými predpismi zlyhajú, lietadlo sa stáva narušiteľom vzdušného priestoru. Následne je o situácii informované najbližšie stredisko riadenia a upovedomovania vzdušných síl, pričom automatizovaný systém túto informáciu prenesie do jedného zo Spoločných operačných stredísk letectva (Combined Air Operations Centre, CAOC) v Uedeme v Nemecku alebo Torrejóne v Španielsku.

V CAOC Uedem a Torrejón majú dôstojníci prehľad o vzdušnej situácii nad európskymi krajinami NATO a Tureckom. V CAOC Uedem sa zameriavajú na priestor severne od Álp, zatiaľ čo CAOC Torrejón zodpovedá za oblasť južne od Álp. V oboch CAOC majú okrem vzdušnej situácie aj prehľad o dostupnosti jednotlivých QRA, ktoré je možné použiť. O nasadení dostupnej QRA následne môže rozhodnúť starší dôstojník pohotovostnej zmeny CAOC. V prípade nasadenia vydá pohotovostným lietadlám pokyn k okamžitému vzletu tzv. Alpha Scramble s cieľom identifikovať sporný cieľ. Najčastejším dôvodom týchto ostrých vzletov býva strata spojenia medzi pilotmi civilného lietadla a miestom riadenia letovej prevádzky.

Činnosť lietadiel QRA sa delí na tri typy zásahov:
 Alpha Scramble – „ostrý“ vzlet k neznámemu lietadlu, resp. k lietadlu bez spojenia
 Tango Scramble – cvičný vzlet
 Romeo Scramble – cvičný vzlet pre vykonanie previerky pohotovostného systému protivzdušnej obrany

Alpha Scramble predstavuje vzlet do pätnástich minút, pričom vycvičený personál zvláda tieto situácie aj pred limitom. Práve pre precvičenie týchto postupov nielen vo vzduchu, ale aj na zemi u zmien riadenia letovej prevádzky a obslužného personálu slúžia cvičné vzlety Tango a Romeo Scramble. Pri týchto cvičných vzletoch musí letový personál preukázať svoju pripravenosť. Postupy sú rovnaké ako u Alpha Scramble s tým, že neplnia úlohy v rámci NATINAMDS a spravidla sú vyhlasované jeden alebo dvakrát denne.

Lietadlá QRA zasahujú samozrejme aj proti vojenským lietadlám, ktoré narušia alebo sa nebezpečne priblížia k vzdušnému priestoru niektorej z krajín NATO, pričom podobne ako u civilných lietadiel, nie vždy ide o úmyselné narušenie vzdušného priestoru. Prípady narušenia vzdušného priestoru krajín NATO vojenskými lietadlami sa zintenzívnili hlavne po roku 2007, kedy ruské vzdušné sily obnovili praktiky z čias sovietskej éry, ktoré spočívajú v nasadzovaní strategických bombardovacích lietadiel na diaľkové hliadkové lety. Ide hlavne o lety smerom k severnému pólu, Atlantickému a Tichému oceánu, pri ktorých sa lietadlá často dostávajú do blízkosti územia krajín NATO, vrátane prípadu, kedy ruské lietadlá letia nad Írske more medzi Spojeným kráľovstvom a Írskom. Podobné situácie sa často vyskytujú aj nad Severným, Baltským a Čiernym morom. Tieto narušenia a nebezpečné priblíženia k vzdušnému priestoru vojenskými lietadlami nie sú vždy úmyselné, ale týmto spôsobom, sa môžu preverovať aj schopnosti protivzdušnej obrany nejakej krajiny. Nielen ruské vojenské lietadlá narušujú alebo sa nebezpečne približujú k vzdušnému priestoru krajín NATO, ale podobné prípady sa často vyskytujú aj voči Rusku alebo Číne zo strany NATO.

Pokiaľ je v rámci NATINAMDS zistené vzdušné ohrozenie nevojenského charakteru (napr. civilné lietadlo, ktoré sa má zneužiť ako nástroj teroristického útoku), použitie akýchkoľvek síl a prostriedkov proti tejto hrozbe nie je v právomoci velenia NATO. V takýchto situáciách dochádza k predaniu do národnej podriadenosti, čo znamená predanie velenia na poverenú národnú vládnu autoritu. Táto osoba má potom právomoc vydať rozkaz k zásahu na lietadlo označené ako Renegade, čo je ohrozenie v čase mieru, a to najčastejšie civilným lietadlom, ktoré je predmetom protiprávneho činu.

Pokiaľ je medzi susednými krajinami NATO podpísaná príslušná dohoda, napr. aká je aj medzi Českom a Slovenskom, môžu lietadlá QRA za účelom splnenia misie vstupovať do vzdušného priestoru susedného štátu. V prípade, že podozrivé lietadlo prelietava z územia jedného členského štátu do druhého, je nutná koordinácia lietadiel QRA takým spôsobom, aby bolo zabezpečené aj priame „odovzdanie a prevzatie“ tohto lietadla medzi jednotlivými skupinami lietadiel QRA vo vzduchu.

Základne QRA v európskych krajinách NATO a Turecku 
Okrem nižšie uvedených základní je v prípade výnimočného stavu alebo ohrozenia daného regiónu možné využiť aj ďalšie letiská, resp. letecké základne k dočasnému nasadeniu pohotovostných lietadiel QRA.

Belgicko 

Belgické vzdušné sily a Holandské kráľovské letectvo od polovice roka 2017 spolupracujú pri ochrane vzdušného priestoru nad všetkými troma krajinami Beneluxu. Dovtedy si Belgicko a Holandsko zabezpečovali svoj vzdušný priestor samostatne, pričom Belgicko zodpovedá aj za bezpečnosť vzdušného priestoru nad Luxemburskom. Belgické vzdušné sily majú pre úlohy QRA k dispozícii dve letecké základne, kde sú dislokované stíhačky F-16.

 Letecká základňa Florennes: F-16AM Block 20 MLU Fighting Falcon
 Letecká základňa Kleine Brogel: F-16AM Block 20 MLU Fighting Falcon

Bulharsko 
Bulharské vzdušné sily majú pre účely QRA v pohotovosti stíhačky MiG-29 na základni Krumovo. V rámci misie Enhanced Air Policing sa tu od ruskej anexie Krymu v roku 2014 striedajú aj stíhačky z rôznych krajín NATO s cieľom posilniť protivzdušnú obranu tejto oblasti.

 Letecká základňa Graf Ignatievo (obnova základne pre účely QRA)
 Letecká základňa Krumovo: MiG-29A

Cyprus 
Na ostrove Cyprus má Britské kráľovské letectvo pre účely QRA v pohotovosti stíhačky Eurofighter Typhoon na základni RAF Akrotiri, ktorá patrí pod Suverénne základňové územia Akrotiri a Dekeleia.

 RAF Akrotiri: Typhoon FGR4 (oddiel pre účely QRA zo základne RAF Coningsby)

Česko 

Vzdušné sily Armády Českej republiky spolupracujú od februára 2017 so Vzdušnými silami Ozbrojených síl Slovenskej republiky pri ochrane vzdušného priestoru nad Českom a Slovenskom. Pre účely QRA majú v pohotovosti štyri stíhačky JAS 39 Gripen 211. taktickej letky na leteckej základni v Čáslavi. Základňa Pardubice slúži ako záložná.

 Letecká základňa Čáslav: JAS 39C Gripen
 Letisko Pardubice (iba vo výnimočných prípadoch)

Dánsko 
Dánske kráľovské letectvo vykonáva úlohy QRA zo základne Skrydstrup, kde má dislokované dve letky stíhačiek F-16. Vo výnimočných prípadoch môžu byť stíhačky F-16 nasadené na QRA aj na letisku Bornholm.

 Letecká základňa Skrydstrup: F-16AM Block 20 MLU Fighting Falcon
 Letisko Bornholm (iba vo výnimočných prípadoch)

Fínsko 

Fínske vzdušné sily využívajú na úlohy QRA primárne základne Kuopio a Rovaniemi, kde majú v pohotovosti stíhačky F/A-18 Hornet, ktoré môžu na tieto účely nasadiť aj z civilných letísk alebo iných dočasných základní.

 Letecká základňa Kuopio: F/A-18C Hornet
 Letecká základňa Rovaniemi: F/A-18C Hornet
 Letisko Helsinki: F/A-18C Hornet
 Letisko Tampere: F/A-18C Hornet
 Letisko Turku: F/A-18C Hornet

Francúzsko 

Francúzske vzdušné a vesmírne sily zabezpečujú QRA z viacerých leteckých základní v metropolitnom Francúzsku, kde sú dislokované stíhačky Rafale a Mirage 2000. Vo výnimočných prípadoch môžu byť stíhačky Mirage 2000 nasadené na QRA aj na základni Tours.

 Letecká základňa Évreux-Fauville: Mirage 2000-5F (oddiel pre účely QRA zo základne Luxeuil-Saint Sauveur) 
 Letecká základňa Luxeuil-Saint Sauveur: Mirage 2000-5F
 Letecká základňa Mont-de-Marsan: Rafale C
 Letecká základňa Orange-Caritat: Rafale C (oddiel pre účely QRA z rôznych základní)
 Letecká základňa Saint-Dizier-Robinson: Rafale C
 Námorná letecká základňa Lann-Bihoué: Rafale C alebo Mirage 2000-5F (oddiel pre účely QRA z rôznych základní) 
 Letecká základňa Tours (iba vo výnimočných prípadoch)

Grécko 

Grécke vzdušné sily vykonávajú úlohy QRA z viacerých základní v Grécku a na gréckych ostrovoch, kde majú v pohotovosti stíhačky F-16, Mirage 2000 a Rafale. Grécko zabezpečuje spolu s Talianskom aj ochranu vzdušného priestoru nad Albánskom a Čiernou Horou, ktoré nedisponujú stíhacími lietadlami. Z rovnakého dôvodu zabezpečujú grécke vzdušné sily aj ochranu vzdušného priestoru nad Severným Macedónskom.

 Letecká základňa Nea Anchialos: F-16C Block 30/50 Fighting Falcon
 Letecká základňa Souda: F-16C Block 52+ Fighting Falcon
 Letecká základňa Kasteli: F-16C Block 30/50 Fighting Falcon (oddiel pre účely QRA zo základne Nea Anchialos)
 Letecká základňa Larisa: F-16C Block 52+ Fighting Falcon
 Letecká základňa Lemnos: F-16C Block 30/50/52+ Fighting Falcon (oddiel pre účely QRA zo základní Larisa a Nea Anchialos)
 Letecká základňa Skyros: Mirage 2000-5 Mk.2/EGM-3 (oddiel pre účely QRA zo základne Tanagra)
 Letecká základňa Tanagra: Mirage 2000-5 Mk.2/EGM-3, Rafale EG

Holandsko 

Holandské kráľovské letectvo spolupracuje od polovice roka 2017 s belgickými vzdušnými silami pri ochrane vzdušného priestoru nad všetkými troma krajinami Beneluxu. Dovtedy si Holandsko a Belgicko zabezpečovali svoj vzdušný priestor samostatne, pričom Belgicko zodpovedá aj za bezpečnosť vzdušného priestoru nad Luxemburskom. Holandské kráľovské letectvo má pre úlohy QRA k dispozícii dve letecké základne, kde sú dislokované stíhačky F-16 a F-35.

 Letecká základňa Leeuwarden: F-35A Lightning II
 Letecká základňa Volkel: F-16AM Block 20 MLU Fighting Falcon, F-35A Lightning II

Chorvátsko 
Chorvátske vojenské letectvo a protivzdušná obrana má pre účely QRA v pohotovosti MiGy-21 na letisku Franja Tuđmana v Záhrebe a letisku v Pule.

 Letisko Franja Tuđmana: MiG-21bis-D
 Letisko Pula: MiG-21bis-D (oddiel pre účely QRA z letiska Franja Tuđmana)

Island 

Island nedisponuje vzdušnými silami, a tak sú od mája 2008 na medzinárodnom letisku v Keflavíku nasadzované v nepravidelných intervaloch pre účely QRA stíhačky z rôznych krajín NATO v rámci misie Icelandic Air Policing. Na rozdiel od misie Baltic Air Policing nie sú pohotovostné lietadlá na Islande nepretržite, ale len keď si ich prítomnosť Island vyžiada.

Litva, Lotyšsko, Estónsko 
Pri ochrane vzdušného priestoru nad pobaltskými krajinami sa v rámci misie Baltic Air Policing v pravidelných intervaloch striedajú rôzne krajiny NATO. Pre účely QRA je v Litve určená letecká základňa Šiauliai a Ämari v Estónsku.

Maďarsko 
Maďarské vzdušné sily majú pre účely QRA v pohotovosti stíhačky JAS 39 Gripen Taktickej letky „Puma“ na leteckej základni Kecskemét. Maďarsko spolu s Talianskom zabezpečujú aj ochranu vzdušného priestoru nad Slovinskom, ktoré nedisponuje stíhacími lietadlami. Od 12. júna 2023 sa maďarské vzdušné sily oficiálne pripojili aj k dočasnej ochrane vzdušného priestoru nad Slovenskom, kým Vzdušné sily OS SR získajú nové stíhačky F-16. V prípade potreby má maďarské letectvo k dispozícii aj základňu Malacky-Kuchyňa na Slovensku.

 Letecká základňa Kecskemét: JAS 39C EBS HU

Nemecko 

Luftwaffe má pre účely QRA v pohotovosti stíhačky Eurofighter EF 2000 na základniach Neuburg a Wittmundhafen s tým, že eskadra dislokovaná v Neuburgu sa zameriava na južnú časť Nemecka a eskadra na základni Wittmundhafen na severnú časť. Úlohy QRA môžu vykonávať aj eskadry dislokované na základniach Nörvenich a Laage. Ak je to nevyhnutné, môžu podľa dohody nemeckí stíhači QRA zasahovať aj vo vzdušnom priestore Poľska. Od 2. septembra do 22. decembra 2023 nemecké vzdušné sily podporujú dvojicou pohotovostných Eurofighterov zo základne Neuburg aj vzdušnú obranu Slovenska, ktoré čaká na dodanie nových stíhačiek F-16. Na úlohy QRA má nemecké letectvo k dispozícii aj základňu Malacky-Kuchyňa na Slovensku.

 Letecká základňa Neuburg: EF 2000GS
 Letecká základňa Wittmundhafen (obnova základne pre účely QRA)
 Letecká základňa Laage: EF 2000GS (do roku 2024 sú tu dislokované aj lietadlá zo základne Wittmundhafen)
 Letecká základňa Nörvenich: EF 2000GS

Nórsko 
Nórske kráľovské letectvo má pre úlohy QRA k dispozícii dve letecké základne so stíhačkami F-35.

 Letecká základňa Ørland: F-35A Lightning II
 Letecká základňa Evenes: F-35A Lightning II (oddiel pre účely QRA zo základne Ørland)

Poľsko 

Vzdušné sily Poľskej republiky vykonávajú úlohy QRA z troch základní, kde majú v pohotovosti stíhačky F-16 a MiG-29. Ak je to nevyhnutné, môžu podľa dohody poľskí stíhači QRA zasahovať aj vo vzdušnom priestore Nemecka. Od ruskej invázie na Ukrajinu v roku 2022 je protivzdušná obrana Poľska posilnená prítomnosťou lietadiel z iných krajín NATO. Poľské vzdušné sily boli tiež dočasne poverené ochranou vzdušného priestoru nad Slovenskom, kým slovenské vzdušné sily získajú nové stíhacie lietadlá F-16. Tieto úlohy vykonávajú lietadlami F-16 primárne zo základne Łask, ale v prípade potreby majú k dispozícii aj základňu Malacky-Kuchyňa na Slovensku.

 Letecká základňa Łask: F-16C Block 52CF Jastrząb
 Letecká základňa Malbork: MiG-29A/G
 Letecká základňa Poznaň-Krzesiny: F-16C Block 52CF Jastrząb

Portugalsko 
Portugalské vzdušné sily majú pre účely QRA v pohotovosti stíhačky F-16 na základni Monte Real.

 Letecká základňa Monte Real: F-16AM Block 20 MLU Fighting Falcon

Rumunsko 
Rumunské vzdušné sily vykonávajú úlohy QRA z troch základní, kde majú v pohotovosti stíhačky F-16. V rámci misie Enhanced Air Policing sa na základni Mihaila Kogălniceana striedajú od ruskej anexie Krymu v roku 2014 aj stíhačky z rôznych krajín NATO s cieľom posilniť protivzdušnú obranu tejto oblasti. Od ruskej invázie na Ukrajinu v roku 2022 je ochrana vzdušného priestoru Rumunska ešte viacej posilnená prítomnosťou ďalších lietadiel štátov NATO.
 
 Letecká základňa Câmpia Turzii: F-16AM Block 15 MLU M5.2 Fighting Falcon 
 Letecká základňa Borcea: F-16AM Block 15 MLU M5.2 Fighting Falcon
 Letecká základňa Mihaila Kogălniceana: F-16AM Block 15 MLU M5.2 Fighting Falcon

Slovensko 

Vzdušné sily Ozbrojených síl Slovenskej republiky spolupracujú od februára 2017 so Vzdušnými silami Armády Českej republiky pri ochrane vzdušného priestoru nad Slovenskom a Českom. Od 1. septembra 2022 slovenskú QRA dočasne zabezpečujú Vzdušné sily Poľskej republiky a Vzdušné sily Armády Českej republiky, kým slovenské vzdušné sily získajú nové stíhacie lietadlá F-16. Poľské vzdušné sily vykonávajú tieto úlohy lietadlami F-16 primárne zo základne Łask. České vzdušné sily pôsobia za týmto účelom so stíhačkami JAS 39 Gripen zo základne Čáslav. Od 12. júna 2023 sa k tejto iniciatíve oficiálne pripojili aj maďarské vzdušné sily s lietadlami JAS 39 Gripen na základni Kecskemét. Od 2. septembra do 22. decembra 2023 podporuje vzdušnú obranu Slovenska aj pohotovostná dvojica stíhačiek Eurofighter EF 2000 nemeckých vzdušných síl zo základne Neuburg v Bavorsku. Na tieto úlohy majú spojenci k dispozícii aj základňu Malacky-Kuchyňa.

 Letecká základňa Sliač
 Letecká základňa Malacky-Kuchyňa (iba vo výnimočných prípadoch)

Spojené kráľovstvo 
Britské kráľovské letectvo má pre úlohy QRA v pohotovosti stíhačky Eurofighter Typhoon na základniach RAF Coningsby a Lossiemouth s tým, že perute dislokované v Coningsby sa zameriavajú na južnú časť vzdušného priestoru nad Spojeným kráľovstvom a perute na základni Lossiemouth na severnú časť. Vo výnimočných prípadoch môžu byť stíhačky Typhoon nasadené na QRA aj na základniach MoD Boscombe Down, RAF Northolt, RNAS Culdrose a RNAS Yeovilton. Ak je to nevyhnutné, môžu podľa dohody britskí stíhači QRA vletieť aj do vzdušného priestoru neutrálneho Írska, ktoré nedisponuje stíhacími lietadlami, hoci ich nákup zvažuje. Dôvodom sú časté lety ruských lietadiel v blízkosti írskeho vzdušného priestoru.

 RAF Coningsby: Typhoon FGR4
 RAF Lossiemouth: Typhoon FGR4
 MoD Boscombe Down (iba vo výnimočných prípadoch)
 RAF Northolt (iba vo výnimočných prípadoch)
 RNAS Culdrose (iba vo výnimočných prípadoch)
 RNAS Yeovilton (iba vo výnimočných prípadoch)

Španielsko 

Španielske vzdušné sily vykonávajú úlohy QRA zo základní na Pyrenejskom polostrove a na Kanárskych ostrovoch, kde majú dislokované stíhačky EF-18 Hornet a Eurofighter EF 2000.

 Letecká základňa Los Llanos: EF 2000S
 Letecká základňa Gando: F/A-18A+ Hornet 
 Letecká základňa Torrejón: EF-18AM Hornet
 Letecká základňa Morón: EF 2000S
 Letecká základňa Zaragoza: EF-18AM Hornet

Taliansko 

Talianske vzdušné sily vykonávajú úlohy QRA zo základní na Apeninskom polostrove a ostrove Sicília, kde majú dislokované stíhačky Eurofighter F-2000A a F-35. Taliansko spolu s Maďarskom zabezpečujú aj ochranu vzdušného priestoru nad Slovinskom, ktoré nedisponuje stíhacími lietadlami. Z rovnakého dôvodu sú talianske a grécke vzdušné sily poverené ochranou vzdušného priestoru nad Čiernou Horou a Albánskom.

 Letecká základňa Amendola: F-35A Lightning II
 Letecká základňa Cameri: F-2000A (oddiel pre účely QRA zo základne Grosseto)
 Letecká základňa Gioia del Colle: F-2000A
 Letecká základňa Grosseto: F-2000A
 Letecká základňa Istrana: F-2000A (oddiel pre účely QRA zo základne Gioia del Colle)
 Letecká základňa Trapani-Birgi: F-2000A

Turecko 

Turecké vzdušné sily vykonávajú úlohy QRA z viacerých základní rozmiestnených po Turecku, kde majú dislokované stíhačky F-16.

 Letecká základňa Balıkesir: F-16C Block 40TM Fighting Falcon
 Letecká základňa Bandırma: F-16C Block 40TM/50+ Fighting Falcon
 Letecká základňa Çiğli: F-16C Block 30TM/40TM/50/50TM/50+ Fighting Falcon (oddiel pre účely QRA z rôznych základní)
 Letecká základňa Dalaman: F-16C Block 30TM/40TM/50/50TM/50+ Fighting Falcon (oddiel pre účely QRA z rôznych základní)
 Letecká základňa Diyarbakır: F-16C Block 40TM/50+ Fighting Falcon 
 Letecká základňa Incirlik: F-16C Block 40TM Fighting Falcon
 Letecká základňa Konya: F-16C Block 30TM/50 Fighting Falcon
 Letecká základňa Merzifon: F-16C Block 40TM/50TM Fighting Falcon

Základne QRA v ďalších európskych krajinách

Rakúsko 

Rakúske vzdušné sily vykonávajú úlohy QRA primárne zo základne Zeltweg, kde majú v pohotovosti tri stíhačky Eurofighter EF 2000. Základňa Hörsching pri Linzi slúži ako záložná.

 Letecká základňa Zeltweg: EF 2000S
 Letecká základňa Hörsching (iba vo výnimočných prípadoch)

Srbsko 
Vojenské letectvo a protivzdušná obrana Srbskej armády má pre úlohy QRA v pohotovosti MiGy-29 na základni Batajnica neďaleko Belehradu. 

Letecká základňa Batajnica: MiG-29SM

Švajčiarsko 

Švajčiarske vzdušné sily používajú na účely QRA primárne základňu Payerne, kde majú v pohotovosti dve stíhačky F/A-18 Hornet. Niekoľko týždňov v roku sa úlohy QRA vykonávajú aj zo základní Emmen a Meiringen. Letiská Zürich, Ženeva a Sion slúžia ako záložné. Švajčiarsko tiež zabezpečuje ochranu vzdušného priestoru nad neutrálnym Lichtenštajnskom, ktoré nedisponuje armádou.

 Letecká základňa Payerne: F/A-18C Hornet
 Letecká základňa Emmen: F/A-18C Hornet
 Letecká základňa Meiringen: F/A-18C Hornet
 Letisko Zürich (iba vo výnimočných prípadoch)
 Letisko Ženeva (iba vo výnimočných prípadoch)
 Letisko Sion (iba vo výnimočných prípadoch)

Švédsko 

Švédske vzdušné sily vykonávajú úlohy QRA z viacerých základní rozmiestnených po Švédsku, kde majú dislokované stíhačky JAS 39 Gripen. Vo výnimočných prípadoch sa môžu na tieto účely využiť aj iné letiská a tiež provizórne vzletové a pristávacie dráhy, ktoré vznikli z vopred určených úsekov švédskej cestnej siete.

 Letisko Lidköping-Såtenäs: JAS 39C Gripen
 Letisko Ronneby: JAS 39C Gripen
 Letisko Visby: JAS 39C Gripen
 Letisko Luleå-Kallax: JAS 39C Gripen
 Letisko Uppsala-Ärna: JAS 39C Gripen

Lokalizácia základní QRA v Európe a Turecku

Fungovanie QRA v Spojených štátoch a Kanade 

Na území Spojených štátov a Kanady je QRA pod kontrolou Severoamerického veliteľstva vzdušno-kozmickej obrany (North American Aerospace Defense Command, NORAD), čo je kombinovaná organizácia oboch krajín. Veliteľstvo NORAD-u a zároveň Severného veliteľstva Spojených štátov (United States Northern Command, USNORTHCOM) sa nachádza na Petersonovej leteckej základni neďaleko Colorado Springs. Princíp fungovania QRA je podobný tomu v európskych krajinách NATO a Turecku. NORAD sa administratívne delí na tri regióny:

 Aljašský NORAD región (Alaskan NORAD Region)/Jedenásta letecká armáda (Eleventh Air Force), JB Elmendorf-Richardson, Aljaška, Spojené štáty
 Kanadský NORAD región (Canadian NORAD Region)/1. kanadská letecká divízia (1 Canadian Air Division), CFB Winnipeg, Manitoba, Kanada
 NORAD región kontinentálnych Spojených štátov (Continental United States NORAD Region)/Prvá letecká armáda (First Air Force), Tyndall AFB, Florida, Spojené štáty

Základne QRA v Spojených štátoch a Kanade 
Okrem nižšie uvedených základní je v prípade výnimočného stavu alebo ohrozenia daného regiónu možné využiť aj ďalšie letiská, resp. letecké základne k dočasnému nasadeniu pohotovostných lietadiel QRA.

Aljašský NORAD región 

 JB Elmendorf-Richardson: F-22A Raptor
 JB Pearl Harbor-Hickam: F-22A Raptor

Kanadský NORAD región

Západný sektor Kanady 
 CFB Cold Lake: CF-18A Hornet
 CFB Comox: CF-18A Hornet (oddiel pre účely QRA zo základne CFB Cold Lake)
 CFB Winnipeg: CF-18A Hornet (oddiel pre účely QRA zo základne CFB Cold Lake) 
 FOL Yellowknife: CF-18A Hornet (oddiel pre účely QRA zo základne CFB Cold Lake)
 FOL Inuvik: CF-18A Hornet (oddiel pre účely QRA zo základne CFB Cold Lake)

Východný sektor Kanady 
 CFB Bagotville: CF-18A Hornet
 FOL Goose Bay: CF-18A Hornet (oddiel pre účely QRA zo základne CFB Bagotville)
 CFB Gander: CF-18A Hornet (oddiel pre účely QRA zo základne CFB Bagotville)
 CFB Greenwood: CF-18A Hornet (oddiel pre účely QRA zo základne CFB Bagotville)
 CFB Trenton: CF-18A Hornet (oddiel pre účely QRA zo základne CFB Bagotville)
 FOL Iqaluit: CF-18A Hornet (oddiel pre účely QRA zo základne CFB Bagotville)

NORAD región kontinentálnych Spojených štátov

Západný sektor protivzdušnej obrany 
 Fresno ANGB: F-15C Eagle
 March ARB: F-15C Eagle
 Portland ANGB: F-15C Eagle
 Kingsley Field ANGB: F-15C Eagle
 Tucson ANGB: F-16AM/C/CM Fighting Falcon
 Davis-Monthan AFB: F-16C/CM Fighting Falcon
 Buckley AFB: F-16C Fighting Falcon
 Tulsa ANGB: F-16CM Fighting Falcon
 Ellington Field JRB: F-16CM Fighting Falcon
 Joe Foss Field ANGS: F-16CM Fighting Falcon
 Kelly Field Annex: F-16C Fighting Falcon

Východný sektor protivzdušnej obrany 
 Burlington ANGB: F-16C Fighting Falcon
 JB Langley-Eustis: F-16C Fighting Falcon, F-22A Raptor
 Barnes ANGB: F-15C Eagle
 Atlantic City ANGB: F-16C Fighting Falcon
 JB Andrews: F-16C Fighting Falcon
 McEntire JNGB: F-16CM/C Fighting Falcon
 Jacksonville ANGB: F-15C Eagle
 Homestead ARB: F-15C Eagle
 Montgomery ANGB: F-16C Fighting Falcon
 Truax Field ANGB: F-16C Fighting Falcon
 NAS JRB New Orleans: F-15C Eagle
 Duluth ANGB: F-16CM Fighting Falcon
 Tyndall AFB: F-16CM Fighting Falcon
 Toledo ANGB: F-16CM Fighting Falcon

Lokalizácia základní QRA v Kanade

Lokalizácia základní QRA na území kontinentálnych Spojených štátov

Fungovanie QRA v Austrálii 

V Austrálii zabezpečuje QRA Austrálske kráľovské letectvo (Royal Australian Air Force, RAAF), ktoré má na tieto účely k dispozícii stíhačky F-35 Lightning II a F/A-18 Super Hornet. Veliteľstvo RAAF sa nachádza v Canberre. Princíp fungovania QRA je podobný tomu v európskych krajinách NATO a Turecku.

Základne QRA v Austrálii 
Okrem nižšie uvedených základní je v prípade výnimočného stavu alebo ohrozenia daného regiónu možné využiť aj ďalšie letiská, resp. letecké základne k dočasnému nasadeniu pohotovostných lietadiel QRA.

 RAAF Williamtown: F-35A Lightning II
 RAAF Tindal: F-35A Lightning II
 RAAF Amberley: F/A-18F Super Hornet

Lokalizácia základní QRA v Austrálii

Referencie

Pozri aj 
 NATO Integrated Air and Missile Defence System
 North American Aerospace Defense Command

Iné projekty 

Organizácia Severoatlantickej zmluvy
Vojenské letectvo